‏ט' חשון תש"פ

‏07 נובמבר 2019

19- פרוטוקול ישיבת מליאה 4.11.19

**מליאת הועדה המייעצת לאיכות מי שתיה**

פרוטוקול ישיבת מליאה 4.11.19

הישיבה התקיימה בהשתתפות:

**חברי הועדה המייעצת:** מר עמיר יצחקי, דר' תמר ברמן, גב' עטר עדות-הבלנה, דר' ליטל קינן**,** מר אסף בן נריה, מר גיא רשף, דר' שי עזרא, פרופ' אשר ברנר, דר' דקל אמיר שפירא, דר' יוני דובנוב, פרופ' שמשון בלקין

**התנצלו:** פרופ' אורי גופנא, פרופ' חיים שיינדורף

**מוזמנים נוספים :** פרופ' סיגל סדצקי, עו"ד נעה שר, אינג' רמי הלפרין, אינג' שלום גולדברגר, פרופ' אבנר עדין

**מרכזת הוועדה:** גב' עירית הן

1. **הרצאת פתיחה**

(מצ"ב המצגת של מר עמיר יצחקי ).

סיכום דיונים בתת הוועדות המקצועיות, המלצות עיקריות של הוועדה לשר הבריאות, סטטוס הפלרה וסטטוס מגנזיום, שינויים פרסונליים בהרכב הוועדה. הוחלט כי הישיבה הבאה תתקיים בחודשים הקרובים ותוקדש ברובה לנושא הוספת מגנזיום למים מותפלים.

1. **המלצות וועדה כימית**

(מצ"ב מצגת של דר' תמר ברמן)

תמר סקרה את המלצות תת הוועדה הכימית, בהן נדונה הצעה אירופאית לעדכון הדירקטיבה בנושא מי שתייה, בהתייחס להמלצות א.ב.ע. - אירופה.

* 1. **עופרת** – ההמלצה היא החמרה כמוצע ב – EU להורדת ערך התקן ל – 5 מקג"ל. הנתונים בישראל מראים שניתן לעמוד בדרישה זאת. הוצע על ידי הועדה הכימית, להתלות בין הלו"ז להכנסת הדרישה לתכולת עופרת של 0.25% בת"י 5452, לבין החמרת התקן במי השתייה.

**נושאים עיקריים שעלו בדיון:**

* אין בעיה לעמוד בתקינה מחמירה בצנרת הציבורית, ההחמרה לא תפתור בעיות של מבנים ישנים. צריך למצוא דרך להתייחס למבנים אלו, ובמיוחד בבניינים השייכים לאוכלוסיה חלשה
* עדיין אין מודעות בציבור לצורך בבחירת אביזרים שעומדים בתקן. הוצע לדאוג לסימון האביזרים כמיועדים למי שתייה.
* איתור חריגות יעזרו במיקוד מקומות בהם נדרש להחליף צנרת
* הוצגה עמדה הטוענת כי עלות ההורדה ל – 5 מקג"ל לא זניחה, בעלת השפעה כבדה על יצרנים, תעשיינים וספקי מים, ותגרור עליה במחירי אביזרים. המצב בארץ טוב יחסית למדינות המערב. נטען כי לשינוי תהיה השפעה קטנה יחסית על בריאות הציבור. לא נכון לעשות את השינוי כל עוד לא נעשה שינוי מקביל באירופה (שם מדובר על 10 שנים לאחר כניסת הדרישה לתוקף).
* מוצע לבחון ניתוק התלות בין דרישות ויישום ת"י 5452 לבין ההחמרה בתקן לאיכות מי שתיה. כדאי לבחון עמידה של אביזרי המים ב - 5 מקג"ל במיצוי, לאחר הכניסה של 0.25% תכולה. במידה ויהיה צורך בביטול התלות בין תקנות מי השתיה לת"י 5452 תישקל גישה שונה בין צנרת ואביזרים, ובין הדרישות להגבלת תכולת העופרת ודרישות לזליגה.

**החלטה:**

* התקן במי שתיה יוחמר ל – 5 מקג"ל (לוח זמנים ליישום יקבע בהתאם למועד עדכון התקנות)
* לאחר בחינת עמידת אביזרים העומדים בתכולת עופרת של 0.25% בערך מיצוי של 5 מקג"ל, ניתן יהיה לדון ולהחליט האם בת"י 5452 יידרשו ערכי זליגת עופרת העומדים בערכי התקנות (5 מקג"ל) או 10 מקג"ל (ללא תלות בתקנות).
	1. **סלניום** – WHO אירופה ממליץ על העלאת התקן לסלניום ל – 40 מקג"ל. הנימוק הטוקסיקולוגי תומך בעליית הסלניום מכיוון שמדובר במינרל חיוני, ומדווח על מחסור בצריכה היומית. העלאת התקן עשויה "לשחרר" מספר מקורות מים שהיום פסולים (או מסופקים לאחר טיפול).

**החלטה:** התקן לסלניום יועלה מ - 10 ל – 40 מקג"ל

* 1. **חומצות הלואצטיות (HAA)** – תוצר לוואי של חיטוי מים בכלור עם חומר אורגני מומס, מאפיין את מי הכנרת. אין מספיק מידע לגבי הימצאותו במים, והרכב החומצות הנפוץ בארץ. צריך לפתח שיטות מעבדה.

**החלטה**: ביצוע סקר מקדים, לבחינת המצב בארץ

* 1. **כלוריט וכלוראט** – תוצרי לוואי של חיטוי בכלורדיאוקסיד, קיים בארץ תקן סכומי (1 מג"ל). קיים סיכון שהחמרת התקן עלולה להוביל לעליה בשימוש בכלור ומכאן עליה בטריהלומתאנים.

**החלטה**: בשונה מהתקינה הנוכחית של ערך סכומי 1 מג"ל, ייקבע תקן נפרד לכלוריט וכלוראט של 0.7 מג"ל

**Beta-estradiol**, nonylphenol ו - **Bisphenol A** - החשיפה העיקרית אינה ממים, אלא דווקא ממקורות רבים אחרים. המלצות ה – WHO אינן מבוססות על הערכת סיכונים חדשה.

**החלטה:** ללא מידע תומך נוסף, לא להוסיפם לתקנות מי שתיה

* 1. **PFAS** – משפחה של חומרים בהם נעשה שימוש נרחב בתעשייה, בין השאר בתעשיית בדים, כלים וחומרים מעכבי בעירה. נמצא בעולם באופן נרחב במספר רב של מקורות מים. יכול להיות מסלול חשיפה משמעותי ממי שתיה. יש עדויות טוקסיקולוגיות המעידות על קשר לפגיעה בריאותית, ויש כבר המלצות לתקינה בארצות המערב.

רשות המים מקיימת בימים אלו סקר באמצעות קידוחי ניטור באזורים בהם צפוי להימצא. המעבדות בארץ לא ערוכות לכן נשלח למעבדות בחו"ל. משרד הבריאות מעוניין לקיים סקר גם בקידוחי מי שתיה.

**החלטה:** בהתאם לממצאים מהסקר של רשות המים יוחלט על הצורך בהרחבת הבדיקות לקידוחי מי שתיה, ובהמשך אולי הכנסת הפרמטרים לתדירות ניטור ד בתקנות.

לגבי שאר החומרים לגביהם יש המלצה חדשה בדירקטיבה אירופאית (וכבר נדונו בת הוועדה):

* אורניום (פרמטר כימי) – הוועדה לא סיימה את הדיונים בסוגיה.
* יוצגו בדיון הבא: benzene, cyanide, 1,2-dichloroethane, mercury, polycyclic aromatic hydrocarbons
1. **המלצות וועדה מיקרוביאלית**

(מצ"ב מצגת של פרופ' שמשון בלקין)

* 1. **הרחקת חנקות מיקרוביאלית** – הוצגה שיטה מיקרוביאלית נוספת להרחקת חנקה, שבשונה מהקודמות הטיפול המשלים לא כולל הרחקה ממברנלית של החיידקים שהתרבו בריאקטור, ומסתפקת בחיטוי בלבד. השיטה מאוד יעילה וחסכונית, בארה"ב עברה את שלב הפיילוט ומאושרת במספר מקומות.

**החלטה**: השיטה תיבחן בפיילוט ללא אספקה לצריכה, ובהתאם לתוצאו יוחלט על המשך יישום בארץ.

* 1. **הרחקת שמנים מיקרוביאלית** – שיטה המאושרת ע"י משרד הבריאות מזה מספר שנים לסילוק שמן סיכה בקידוחים עמוקים. עלה לדיון בשל הצורך לאשרה בקידוחים בהם מתחייב המשך פעילות ואספקה תוך כדי הטיפול.

**החלטה:** בקידוחים בהם מתחייב המשך פעילות תוך כדי הטיפול בשמנים, השיטה תאושר תחת תנאים של טיפול ממברנלי לפני אספקה, זיהוי ההרכב המיקרוביאלי, בדיקות מנתיות תכופות של שמנים וחומר אורגני. בהתאם לתוצאות הפיילוט יוחלט על המשך יישום.

1. **מיקום מתקן התפלה גליל מערבי**

(מצ"ב המצגות של פרופ' רפאל סמיאט וגב' עירית הן)

**הקדמה:**

הועלה לדיון נושא לא שיגרתי בדיוני הועדה, הקשור לתכנון מיקום מתפיל גליל מערבי. רשות המים מקדמת תכניות להתפלת מי ים, ורואה צורך דחוף בקידום מתקני התפלה נוספים, לרבות מים לגליל.

תכנון המתפיל נעשה במסגרת וועדות התכנון הארציות. המחסור במים בגליל מורגש כבר בהווה.

לפני 3 שנים לאחר בחינה של מספר חלופות, נבחר אתר שבי ציון כחלופה הטובה ביותר.

מועצה אזורית מטה אשר מתנגדת למיקום עליו הוחלט במוסדות התכנון, ובין השאר הם פנו להעלות את הנושא בפני הועדה המייעצת לאיכות מי שתיה, למרות שזה לא אחד מתפקידי הועדה. לפנים משורת הדין, הוחלט להיענות לבקשתם.

הסוגיה שמועלית לדיון בפני הוועדה: האם יש מקום להתערב בסוגיה תכנונית זו?

הצגת עמדת משרד הבריאות – גב' עירית הן

הצגת מטה אשר – פרופ' רפאל סמיאט

**נושאים עיקריים שעלו בדיון:**

* לוועדה חסר מידע, וכן את מכלול השיקולים של שאר הגופים על מנת לדון ולהחליט בנושא
* במקביל לחוות הדעת של מטה אשר, לא נשמע שאר הציבור שאמור לשתות מים אלו
* מדובר על אתר שהזיהום ממנו עדיין פעיל. לא נכון להכניס מתקן התפלת מים לשתייה לאזור עם כל כך הרבה בעיות (קיימות ופוטנציאליות)
* תחלופת המים במפרץ אינה מיטבית
* לדעת חברי הועדה, הדיון בנושא מסוג זה צריך להתנהל ולהתקדם במוסדות התכנון אשר להם התמונה המלאה לקבל החלטה בנושא
* הוועדה אינה רואה מתפקידה לדון בנושא שכל כולו תכנוני
* אין זה נכון להפוך את הוועדה המייעצת למי שתיה לגוף בורר ושופט בנושאים שאינם בתחום מומחיותה.

**החלטה:**

הוועדה סומכת על החלטות מוסדות התכנון והמלצות משרד הבריאות בעניין תכנוני זה.

רשמה: עירית הן

העתקים:

פרופ' סיגל סדצקי, ראש שרותי בריאות הציבור

עו"ד מיכל גולדברג, יועצת משפטית בכירה, בריאות הציבור

חברי הועדה המייעצת

משתתפי הדיון